תבל לוי (אילוז לשעבר), בת 32 מאשדוד במקור ומתגוררת כיום עם בעלה עידן ושני ילדיה בקיבוץ להבות הבשן בגליל העליון. היא שרה ורקדה מאז שהיא זוכרת את עצמה, הייתה חברה בלהקה העירונית של יעקב בן בשת ויוסי עטר ובלהקות בית הספר. היה לה אפילו הרכב שנחשב דאז להרכב הבית של פאב ה"כאוס" (עד שנסגר לימים). היא כתבה והלחינה בעצמה את כל השירים, מנגנת על גיטרה מגיל 14 בערך, פחות עושה סולו חשמלי אבל פורטת ברכות וקלאסיות.
גם בצבא היא הופיעה המון והייתה אחראית על הטקסים בבסיס, שרה בימי זיכרון וטקסי הענקת דרגות. מעולם לא למדה פיתוח קול או למדה מוזיקה באופן רשמי. היא עשתה תואר בתקשורת וקולנוע במכללת כנרת בעמק הירדן ולמדה לאחר מכן את תחום קידום האתרים.
כל הזמן הזה המשכת לשיר?
"לא ממש. עזבתי את השירה בצד, במיוחד כשהתחתנתי בגיל 26 ולאחר מכן הפכתי לאמא... אביתר (4.5) ונעמי (שנה ו- 4 חודשים) מבחינתי נגמר לי הסיפור בכל הנוגע לתחום או קריירת שירה".
איך נוצר הקאמבק למוזיקה?
"אני חושבת שהאימהות הכניסה בי הרבה רגש, ביטחון ופרופורציות ומבלי לעשות עבודה טכנית ורק מעבודה 'נפשית' הבנתי שמוזיקה וחלומות זה לא שטויות וזה חשוב יותר מללכת ולעבוד... לעשות מה שאנחנו אוהבים באמת".
איך אפשר להיות אמא במשרה מלאה ובמקביל להגשים חלומות שמצריכים המון זמן, יצירתיות וכאמור כסף?
"עידן בעלי מנהל שיווק של חברת פיננסים. הייתי עצמאית וחיפשתי את עצמי בכל מיני דרכים- בניתי אתרים וכתבתי מאמרים אבל תמיד הרגיש לי משהו חסר... עברנו לצפון בשביל הילדים- רצינו שיהיו להם חיי קהילה ובית עם גינה. אני חושבת שכשעושים משהו ממקום של אהבה הכל מסתדר. לא יודעת איך להסביר את זה שהכל מסתדר אבל הכל מסתדר וזה כיף גדול":.
על מה השיר "חלקים" נכתב?
"מחשבות על העבר. ניסיתי לחלק את העבר שלי לחלקים ולבחון איך הוא משפיע עליי. גם בקליפ אני מחליפה תלבושות כשכל פריט שאני לובשת מסמל תקופה אחרת בחיי. אני מפלרטטת עם העבר בשיר, שואלת אותו מה שלומו, אומרת לו שהשתניתי... יש בשיר גם מקום לפרשנות שונה עבור כל מי ששומע אותו. כשאני ישבתי וכתבתי המטרה הייתה לכתוב על העבר. היו כמה דברים שכאבו בי ורציתי לשחרר אותם מבחינתי".
"מאז ששיתפתי את השיר אני מרגישה ב"היי". יש תחושת שחרור. זה לא משהו שהלך ממני אלא הפך ל"בסדר"- כאילו קיבלתי אישור לתחושות שהובילו אותי לכתיבת השיר וזה מביא אותי למקום שלם ונעים".
"אני לא אוהבת לתכנן תוכניות... אלוהים תמיד צוחק עליי, אבל יש עוד סינגל שאמור לצאת בעוד כחודש ויש אלבום EP שיכלול שישה שירים, שכולל השקעה של הקלטות, קליפים וכל מה שקשור. בעתיד אני מקווה שייצא גם אלבום מלא".